秋雨嘆
作者：陸游
朝代：宋

paragraphs: 點點滴滴雨到明，悽悽惻惻夢不成。
窗間殘燈暗欲滅，匣中孤劍鏗有聲。
少年讀書忽頭白，一字不試空虚名。
公車自薦心實恥，新豐獨飲人所驚。
太行千仞插雲立，黄流萬里從天傾。
遺民久憤世多故，孱冦何足煩長纓。
霜風初高鷹隼擊，天河下洗烟塵清。
投筆急裝須快士，令人絕憶獨孤生。